Talle geboue in Knysna in brand verwoes | Netwerk24
Deur Jackie Kruger 08 Junie 2017 14:19
Die koshuis van die Hoërskool Knysna. Foto: Di Kennedy
Baie huise, insluitende gastehuise, het in die slag gebly in die verwoestende brande in Knysna.
Dr. Elfriede Dreyer, akademikus en voormalige visuele kunskurator van die KKNK, se huis het afgebrand.
Dreyer wat op die oomblik in Venesië is, sê haar hele versameling kunsboeke is verwoes.
Minstens vyf personeellede van die Hoërskool Knysna se huise het ook afgebrand. Twintig leerlinge is uit die skoolkoshuis ontruim voordat die gebou deur ’n brand beskadig is.
In die stadium word vermoed dat minstens 15 gastehuise in die gebied in puin gelê is. Een van die bekendste bakens in die dorp, die Idle Monkey-gastehuis, het afgebrand.
’n Uitgebrande huis in Belvedere in Knysna. Foto: Eugene Gunning
Inwoners van Brenton-on-Sea is Woensdag met ’n viertrekvoertuig van die strand na Buffelsbaai geneem en van daar na Sedgefield waar hulle oornag het.
’n Inwoner sê hulle is nog nie seker hoeveel skade aan huise in Brenton-on-Sea aangerig is nie.
Volgens die Eden-distriksmunisipaliteit het Alan Winde, Wes-Kaapse LUR van ekonomiese ontwikkeling en toerisme, Donderdagoggend in die distrik aangekom. Helen Zille, premier van die Wes-Kaap, word ook later in die gebied verwag.
“Daar is twee Oryx-weermaghelikopters gereed om te help, maar hulle kan nie vlieg nie weens die rook, die wind en die moeilike terrein. Daar is darem baie voete op die grond,” sê James-Brent Styan, woordvoerder van Anton Bredell, Wes-Kaapse LUR van plaaslike regering, omgewingsake en ontwikkelingsbeplanning.
Volgens die Eden-distriksmunisipaliteit het die Stad Kaapstad, die Overberg-distriksmunisipaliteit, CapeNature, Werk met Vuur (WoF) en die Kaapse Wynland-distriksmunisipaliteit brandspanne gestuur om te help.
Meer oor: Talle | Knysna | Verwoes | Brand
Knysna-brande: So kan jy help